
Morfia

 

   A ’Morfia’ színpadra, vagy kifutóra tervezett haute couture ruhakkollekció, melyek részei kézzel készített, egyedi darabok. Jellegzetessége a ruhákon megjelenő kristályos szerkezetű dísz, mely kapcsolódik az öltözet darabjaihoz, így hozva létre egy egységes szervezetet, szerveződést. Célja, hogy a nézőben és a ruha viselőjében egy emelkedettebb érzelmi hatást keltsen, és elvarázsoljon. A kollekció hat darabból áll, három felső és három alsó viselet.
   A felsőruházaton megjelenő díszeket bőrből, hajtogatással alakítottam ki, a különböző hajtások rendszere adja a szerkezet erősségét, állását. Finomságukban, jellegükben ezekhez kapcsolódnak a ruhadarabok, amelyek ugyancsak bőrből illetve textilből készültek. A díszek kiemelt helyet foglalnak el a felsőtesten, céljuk, hogy eltérve a test pontos formájától, megváltoztassák annak sziluettjét és eközben a test ékeként jelenjenek meg. A formák plasztikusságát segíti, hangsúlyozza a finom színhasználat, amelyek lágyítják az amúgy karakteres, erős formákat.
   A ruhadarabok kristályszerkezeteinek geometrikus szabályossága felerősíti a finomság utáni vágyakozást, amit a ruha könnyed vonalai elégítenek ki. Tervezés során, a plasztikai formajáték mellett, a természetből is merítettem. Elemei olykor szabályos, ismétlődő szerkezeteket alkotnak, melyek határozott rendszerben kapcsolódnak egymáshoz. A ruhadarabok esetében is megfigyelhetőek ezek a jelenségek. Mindegyik függ a másiktól, és meg is határozza azt bizonyos szinten. Rétegződnek, ismétlődnek és céljuk ugyanaz, az ég felé törekvés.
 



